AlexejDobrolubov/national_council_slovak_2010 huggingface dataset:
3. schôdza NR SR - 3. deň - štvrtok - B. popoludní
Dátum: 2010-08-05
Poslanec: Fronc, Martin (KDH)
Druh vystúpenia: Vystúpenie s faktickou poznámkou

Ďakujem pekne, pán predsedajúci. Pán poslanec, v závere ste sa pochválili vyslanými vojakmi v rámci misií do zahraničia pod hlavičkou NATO, OSN a tak ďalej. Ja trošku predsa len mám pamäť a pamätám si, že pred voľbami v roku 2006 bol najväčší hriech, najväčší hriech vtedajšej vlády, že vyslala vojakov do Afganistanu, ako bolo povedané, že ani nohu tam nepošlete, vaším predsedom pánom Ficom. A dnes sa tým chválite, tak nie celkom tomu rozumiem. Ďakujem.
3. schôdza NR SR - 3. deň - štvrtok - A. dopoludnia
Dátum: 2010-08-05
Poslanec: Fronc, Martin (KDH)
Druh vystúpenia: Vystúpenie v rozprave

Ďakujem, pán predsedajúci. Pán kolega Čaplovič, ja zostanem vo faktickej rovine. Ja si myslím, že je pravdou, že hlavný problém našej vedy je naozaj zaostávajúca vedecká infraštruktúra. Dobrý výskum sa nedá robiť na zastaraných prístrojoch. V tomto by sme sa možno zhodli. Ale ďalšie veci, keď hovorili ste k špičkovej kvalite. Prvý krok, ktorý ste urobili novelizáciou vysokoškolského zákona, že ste jeden z inštitútov - výskumné univerzity - zrušili. A ten bol zavedený ešte za ministra Ftáčnika. Druhá, ďalšia poznámka. O vede. Viete, mali ste výhrady k tomu, čo v tom návrhu školstva nie je. No, len ja si myslím, že je horšie, keď tam niečo je, a sa neplní, a je to zavádzajúce, a ja k tej vede vám poviem, a mohli by ste vy tie čísla presne povedať. Ja ich viem. Zaviazali ste sa konkrétne číselnou hodnotou z HDP koľko dáte na vedu. Povedzte, v skutočnosti, koľko ste dali, keď odrátame eurofondy, lebo to je jednorazová záležitosť, pretože v skutočnosti to klesá. A ďalšia poznámka. Stratégia 2020 alebo modernizačný program. Ja sa domnievam, že je to dokument, o ktorom by sme mali vážne diskutovať. No, ak má byť dôveryhodný, tak musia tam byť veci, ktoré sa skutočne dejú. Vy ste v tom dokumente napísali, že chcete, aby pôsobili zahraniční experti. A v skutočnosti v zákone ste zmenili povinnosť, aby boli zahraniční experti. Povinnosť na fakultatívnu možnosť. Presne naopak. Upozorňoval som aj pána premiéra Fica. A zostalo to tak. Takže mám pocit niekedy, že papier veľa znesie. Ďakujem.
3. schôdza NR SR - 2. deň - streda - B. popoludní
Dátum: 2010-08-04
Poslanec: Fronc, Martin (KDH)
Druh vystúpenia: Vystúpenie s faktickou poznámkou

Ďakujem pekne, pán predsedajúci. Pán kolega Mikolaj, ja oceňujem jednu vec, že ste hovorili vecne. Ale na druhej strane zase ste hovorili, povedal by som, zavádzajúco a nepravdivo. Ja len niekoľko vecí spomeniem. Zrovnoprávnenie škôl. Jeden z vašich prvých krokov, zmena, novela zákona o financovaní škôl a školských zariadení spôsobila, že od roku 2007 školy nie sú rovnoprávne financované. A dodnes to tak funguje. Tie, ktoré majú školské kluby ap., školské jedálne, sú na tom oveľa horšie. Druhá poznámka, ku kariérovému rastu. Neviem, či to necítite v tej pedagogickej pospolitosti, ale to je katastrofálna situácia. A ak nie sú tam administratívne prekážky, tak ja sa pýtam, kde to je, pretože keď sa pozriete na to, aký program môže byť akreditovaný, čo tam všetko musí spĺňať, tak povedal by som, že určujete im ešte aj to, aké čapice majú nosiť, nehovoriac o tom, čo tu už zaznelo, že tí, ktorí získali isté grádusy a preukázali schopnosti, dneska akoby museli začínať od nuly, týmto zákonom o kariérovom raste. Nechcem hovoriť o ďalších detailoch, ale jednu poznámku si predsa len trošku neudržím. A keďže tu som videl aj ľudí, ktorí sú z tej istej vysokej školy čo vy, musím povedať, že keď namietate program v doprave a namietate program, ktorý má KDH, no ja sa obávam, že keď ste sa odvolávali na dopravné a prepravné výkony, že ste zostali ešte v kategórii ekonomických termínov ako Žemlička a Ströbinger. Odvtedy už uplynulo, pán kolega, 30 rokov. Ja si myslím, že už je to trochu kdesi inde. Tí, ktorí sú z tejto vysokej školy dopravy a spojov, vedia, o čom hovorím. Ďakujem pekne.
3. schôdza NR SR - 2. deň - streda - B. popoludní
Dátum: 2010-08-04
Poslanec: Fronc, Martin (KDH)
Druh vystúpenia: Vystúpenie s faktickou poznámkou

Ďakujem, pán predsedajúci. Pani poslankyňa, zaujali ma dve veci. Jednak je to vaše stanovisko k principiálnosti zahraničnej politiky, keď ste tvrdili, že zmierlivosť totalitnými režimami priviedla pád komunistických, to je presnejšie, režimov. No ja som doteraz od odborníkov vedel, že to bol práve principiálny tvrdý politický postup, ktorý presadzoval a presadil Ronald Reagan. Ale rád sa nechám poučiť. A druhá poznámka. Bol by som rád, keby ste boli konzistentná a držali sa aspoň v rámci toho prejavu svojich požiadaviek. To znamená, ste vraveli o názve tejto krajiny ako o Slovenskej republike, tak to je asi nie táto vláda, s touto vládou, tejto vlády, má táto vláda svoje meno. Je to vláda Slovenskej republiky. Ďakujem.
3. schôdza NR SR - 2. deň - streda - A. dopoludnia
Dátum: 2010-08-04
Poslanec: Fronc, Martin (KDH)
Druh vystúpenia: Vystúpenie s faktickou poznámkou

Ďakujem pekne, pán podpredseda. Pán podpredseda Národnej rady pán Fico, povedali ste vo svojom vystúpení, že ponúkate či podávate pomocnú ruku v boji proti kríze. Kladiem si otázku, či to myslíte vážne po tom, čo ste odovzdali vládu a verejné financie v katastrofálnom stave, po tom, čo ste prehĺbili deficit štátneho rozpočtu na úroveň Maďarska či dokonca Grécka, po tom, čo ste pripravili občanov o miliardy predajom lukratívnych pozemkov v Tatrách, najnovšie v Bratislave, sa dozvedáme, po tendroch, ako bolo mýto, emisie alebo upratovanie na ministerstve obrany. Pán podpredseda Národnej rady, nedá mi nepovedať, viete, tá pomocná ruka mi pripomína situáciu, keď topiacemu podáva pomocnú ruku vodník. Ďakujem. (Potlesk.)
29. schôdza NR SR - 1.deň - A. dopoludnia
Dátum: 2012-02-29
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

15. Ďakujem pekne. Ja by som chcel povedať, že tento zákon, to nie je zákon pre starostov, ale zmenu platnej právnej úpravy žiadajú predovšetkým samotní občania. Je to pre občanov. Ide o zabezpečenie predovšetkým vstupu na turisticky zaujímavé miesta napr. Vihorlat, Sninský kameň, resp. na prístupové cesty napríklad na Vyhnianské jazero. My vieme, že došlo k výraznému zníženiu početného stavu ozbrojených síl a došlo k redukcii výcviku profesionálnych vojakov na území vojenských obvodov. Len v posledných rokoch bolo práve na Záhorie vydané asi 14-tisíc povolení na vstup do vojenského obvodu Záhorie. A pri tomto počte veľmi ťažko efektívnym spôsobom zabezpečiť kontrolu vstupu osôb. Navyše ten zákon, ktorý je, neupravuje ani povinnosti týchto osôb, ktoré majú toto povolanie, a nemá ani sankcie. Navrhovaný zákon práve tento nedostatok odstraňuje, ustanovuje povinnosti, definuje priestupky a následne aj sankcie za porušenie povinností, odstraňuje subjektivizmus, pretože doteraz to funguje tak, že kto má pečiatku, tak ten má moc a občania nemajú možnosť sa v prípade zamietavého stanoviska nejakým spôsobom niekde odvolávať. Pripomínam, že Česká republika umožnila tento vstup už v roku 1998. Takisto je v novom zákone viacero možností získavania informácií o dočasnom zákaze vstupu na území vojenských obvodov či na webových stránkach ministerstva, takisto webových stránkach obcí, na vývesných tabuliach. To znamená, že naozaj zákon je ľudí. Budú tam umiestnené tabule vo vnútri vojenských obvodov, ktoré doplnené piktogramom a pruhovým označením. Miesta ako letiská, muničné sklady - tam bude trvalý zákaz vstupu a toto budú kontrolovať príslušníci Vojenskej polície a ukladať pokuty. Ja by som vás chcel poprosiť o podporu tomuto zákonu. Je to aj súčasť našej dohody bývalých štyroch koaličných strán.
28. schôdza NR SR - 3.deň - B. popoludní
Dátum: 2012-02-02
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

116. Áno, ďakujem pekne. Pán poslanec Číž, ja by som sa chcel dotknúť jednej veci. Vy ste sa zrejme asi pomýlili, keď ste povedali, že ste vyčítali ministrovi vnútra Danielovi Lipšicovi, že nakúpil nejaké hasičské autá bez verejného stíhania. Ja predpokladám, že to malo byť asi bez verejného obstarávania. Možno nejaký iný minister vnútra, neviem, ale každopádne to by bol ten najvyšší level, keď by v prípade nečestného správania sa akéhokoľvek politika by bol zároveň aj verejne stíhaný. Ja si myslím, že by úplne stačilo, keď by sme dokázali dotiahnuť tie prípady korupcie, ktoré sú zadokumentované, potom, ako sa stanú. A to sa, žiaľ, zatiaľ nedeje. Nedeje sa to dlhé roky, pretože aj v prípade rezortu obrany, ktorý som viedol, som podal sedemnásť trestných oznámení, z toho niektoré majú viacej ako rok, a šestnásť trestných oznámení ešte tam visí. Ešte sa s nimi ani nepohlo. Ja chcem pevne veriť, vy ste povedali, že ste veľmi hrdý na to, že môžete zastupovať vašich voličov aj všetkých voličov. Ja som takisto hrdý na to, že môžem zastupovať voličov, s ktorými sa teraz rozprávam, a ja pevne verím, že potom, ako odzvoní tomuto parlamentu, tá konečná, prídu sem ďalší noví alebo staronoví poslanci, tak tých poslancov, ktorí budú konať, za ktorých budú hovoriť skutky a ktorí nebudú sa len nejakým spôsobom tu za tým pultom predvádzať v tom, keď budú rozprávať o boji proti korupcii, bude v tomto parlamente čoraz viacej. Ďakujem pekne.
28. schôdza NR SR - 3.deň - B. popoludní
Dátum: 2012-02-02
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

68. Ďakujem pekne. Pán poslanec Beblavý, vy ste tu vymenovali na začiatku nejaké kauzy, ktoré nie je možné došetriť tým, že sa zruší priestupková imunita. Ja by som si dovolil vás doplniť ešte niektorými kauzami, a to je kauza striebro, platinové sitká, cukor, olej, kauza alternatívneho Gaba, kauza studeného Palackovho čumáku, kauza Mokys-u a ešte obrovské množstvo ďalších káuz. Ja som veľmi rád, že ste nám vysvetlili rozdiel medzi priestupkovou imunitou a trestnoprávnou imunitou. Len viete, pán Beblavý, rozdiel je v činoch. Niekto skutočne chce s tou trestnou činnosťou trebárs aj vysokých politických špičiek niečo robiť a tak koná a niekto iný miesto toho píše servilné blogy, za ktoré by sa nemusel hanbiť ani komsomolec. Viete, v tom je rozdiel medzi nami dvomi, že keď Richard Sulík urobí niečo, o čom je mám pocit, že to nebolo až také správne, tak ja idem za ním a ja mu to vytknem, ja si to s ním vydiskutujem. Vy pri veľmi závažných podozreniach politických špičiek vašej strany píšete nechutné, servilné blogy. Pokladal som si za povinnosť vám to povedať. Ďakujem pekne.
28. schôdza NR SR - 1.deň - B. popoludní
Dátum: 2012-01-31
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

119. Ďakujem pekne. Ja by som chcel oponovať pánovi Baškovi. Práve dnes je situácia taká, že do vojenských obvodov môžu chodiť len vyvolení ľudia, na základe absolútne nejasných pravidiel a práve dnes hrozí nebezpečenstvo, že tí návštevníci, ktorí vojenské obvody navštevujú, môžu prísť k nejakému úrazu. Ja poviem príklad. V súčasnosti je vydaných asi 14 000 povolení vstupu, asi 90 % povolení je vydaných na Záhorí. Tie povolenia majú ľudia v drvivej väčšine takí, ktorí tam vôbec nebývajú a pritom tieto povolenia obsahujú názov územia, kde to povolenie platí, pričom napríklad v danom teréne to nie je vôbec vyznačené. Legislatívna úprava, ktorú robíme popritom, že odstráni šikanovanie slušných turistov a slušných hubárov, ktorí chcú chodiť do bezpečných častí vojenských obvodov, tak práve prinesie poriadok, pretože tieto bezpečné časti vojenských obvodov budú vyznačené trojjazyčnými tabuľami a práve naopak tá bezpečnosť tých návštevníkov, slušných návštevníkov lesa sa zvýši. Ja by som chcel z tohto miesta povedať, že toto je krok smerom k ľuďom, krok smerom ku všetkým slušným návštevníkom lesov a zároveň je to odstránenie zbytočného šikanovania ľudí, ktorí patria do prírody a nie niekde do obchodných centier. Ďakujem pekne.
26. schôdza NR SR - 5.deň - B. popoludní
Dátum: 2011-12-06
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

94. Ďakujem pekne, pani poslankyňa, za pre mňa veľmi podnetné vystúpenie. Ja som veľmi rád, že ste upriamili pozornosť na môj blog. Bol to jeden z veľmi úspešných blogov pred dvoma rokmi, v ktorom som popísal situáciu o tom, ako ste založili neziskovú organizáciu bez zvončeka, bez telefónnej linky a dostali ste popri 430 neziskovkách, ktoré žiadnu dotáciu nedostali, dve dotácie v sume viac ako milión slovenských korún. Mnohé neziskovky, ktoré fungovali roky a dosahovali vynikajúce výsledky, dostali takto od vás päsťou medzi oči, to je aj názov môjho blogu, za ktorým si stojím. A vy ste dostali tú dotáciu len z toho dôvodu, že ste na ministerstve práce a sociálnych vecí mali dobré kamarátky. Ja keď som vtedy ešte ako neznámy bloger napísal tento blog, tak behom troch dní mi bolo poslané z adresy jana.valova@nrsr vyhrážka, že na mňa podávate trestné oznámenie. Ja sa pýtam, kde ste boli doteraz, pani poslankyňa? Veď ste mali možnosť. Vy ste sa dva roky triasli, že či to, čo ste vykonali, je aj v trestnoprávnej rovine. A teraz, keď pán Zaťko, na ktorého sa odvolávate, a to sa neodvolávajte, lebo ten vás má tak v zuboch, že by vás roztrhal najradšej, podľa toho ako sa o vás vyjadruje. Keď to už nevydržal a keď jednoducho to trestné oznámenie na to vaše počínanie dal, tak teraz ste si vydýchli a idete tu hroziť nejakým trestným oznámením. Kľudne ho môžete dať. Vy v mojich očiach ste sa zachovali maximálne nečestne a ľuďom, ktorí naozaj chceli robiť sociálne veci, ste nielen dali päsťou medzi oči, ale ste im medzi tie oči ešte aj napľuli. Ďakujem pekne. (Potlesk.)
26. schôdza NR SR - 5.deň - B. popoludní
Dátum: 2011-12-06
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

16. Ďakujem pekne. Pán poslanec, ja by som chcel na jednej strane s vami súhlasiť, hlavne čo sa týka tých určitých pozitívnych vzorov, najmä u mladých športovcov, pretože ono to nie je vždy o peniazoch, a ja to osobne tiež tak cítim, že dnes sa politici častokrát na tých hokejových zápasoch predvádzajú nie preto, že by skutočne im to srdiečko bilo za Slovensko, ale kvôli tomu, že sa chcú predviesť v televízii. Ja by som chcel apelovať, pretože vy ste hovorili o kultúre, a už aj dnešné niektoré vystúpenia, aj tie vystúpenia, ktoré som mal možnosť vidieť počas tej krátkej doby, čo som v parlamente, určite nejaký veľký vzor našej mládeži nedávajú. Neodpustím si ale jednu poznámku, pretože, samozrejme, že šport ako taký je v prvom rade o peniazoch a v prípade, že máme tých peňazí málo, a to vieme všetci, že tých peňazí máme málo, pretože verejné financie nie sú v dobrom stave, tak je mimoriadne dôležité, aby sme s tými peniazmi narábali hospodárne. A v tomto prípade, pán poslanec, si treba v prvom rade pozametať pred vlastným prahom, pretože ja mám, ako včera, keby sa to udialo, pred očami škandalózne a ľudské a politické zlyhanie vášho čelného predstaviteľa, keď aj to málo peňazí, ktoré mal, tak miesto toho, aby to pridelil nejakým mladým športovcom, tak to pridelil fitneske Martinkovej na úpravu nejakých nechtov. Ja toto pokladám za obrovské zlyhanie strany, ktorá má plné ústa podpory športu a podpory mladých športovcov. Ďakujem pekne.
26. schôdza NR SR - 2.deň - A. dopoludnia
Dátum: 2011-11-30
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

52. Ďakujem pekne. Ja ďakujem za konštruktívne pripomienky. Ja by som len chcel doplniť, že toto je len prvý krok. Strategické hodnotenie obrany, ktoré bolo spracované, jeho analytická fáza bola hotová, bola vzatá na vedomie vládou Slovenskej republiky, a ja pevne verím, že nech bude na rezorte hocikto, tak nadviaže na výsledky strategického hodnotenia obrany. A v tej projekčnej fáze sa počíta aj s výraznou trebárs redukciou vojenského obvodu Valáškovce, kde naozaj ten vojenský obvod, obrovská plocha je tam, ktorá nie je využívaná, a je využívaná len určitými privilegovanými vrstvami, ktoré boli doteraz protežované ozbrojenými silami Slovenskej republiky. Samozrejme, že strategické hodnotenie obrany s takýmto niečím počíta. Takisto je tam rozpracovaná určitá modifikácia územia Turecký Vrch, to znamená, ja absolútne súhlasím s tým, čo povedal pán poslanec Matej, a myslím si, že nech už tá situácia sa bude vyvíjať tak ako tak, tak každý ďalší nasledovník na tom rezorte obrany by mal jednoducho pokračovať v tom, aby tie, aby ozbrojené sily Slovenskej republiky naozaj obhospodarovali, alebo teda pohybovali sa len na tom území, ktoré skutočne potrebujú k tej svojej činnosti pre zabezpečenie bezpečnosti našej krajiny. Ďakujem pekne.
26. schôdza NR SR - 2.deň - A. dopoludnia
Dátum: 2011-11-30
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

40. Ďakujem pekne. No ja zareagujem len na dve veci. Nie je pravda, je lož, že strana Sloboda a Solidarita si podmienila schválenie tohto zákona naproti súhlasu štátneho rozpočtu. Keď sme sa rozprávali o tom, ako budeme pokračovať, potom ako vláda Ivety Radičovej stratila dôveru v parlamente, tak pri obnovovaní vlády sme spoločne s ostatnými tromi bývalými koaličnými partnermi dospeli ku konsenzu a dohodli sme sa všetky štyri strany, ktoré zákony ešte prerokujeme a ktoré schválime. To je prvá pripomienka. A druhá pripomienka, čo sa týka tej Javoriny, no, pán poslanec, veď nie je tomu tak dávno, čo sme prezentovali výsledky rezortu obrany za prvý rok a vtedy vy ste sa hrdo prihlásili k tej Javorine. Vy ste povedali, že to je vaša zásluha, vy ste to rozbehli a my sme nejakým spôsobom len zlízli smotanu. Takže vôbec by som, nepokladám za správne nejakým spôsobom spájať to nešťastie, ktoré sa stalo v Javorine, pretože tej nevybuchnutej munície z druhej svetovej vojny je po celom Slovensku habadej. Takže ja by som bol veľmi rád, keby sme účelovo nezneužívali to, čo sa na Javorine stalo. Ďakujem pekne.
26. schôdza NR SR - 1.deň - B. popoludní
Dátum: 2011-11-29
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

Ďakujem pekne. No, pán poslanec Matovič, ja sa priznám, že ja som vždy zastával názor, že politik, a to je jedno, či to je minister alebo je to poslanec, by mal byť v prvom rade dobrým manažérom a mal by byť patrične ohodnotený. Ale keď prišiel ten návrh, aby sme sa uskromnili a aby tie platy boli zmrazené, tak som si povedal, že nie je s tým problém, pretože pokiaľ sa musia uskromniť druhí, tak mali by sme sa tiež k tomu pridať. Ja som v parlamente prvý deň, niekoľko hodín, ale dovolím si povedať, že po tých niekoľkých hodinách a tej debate, ktorú som tu počul, tak začína silnieť vo mne názor, že niektorí kolegovia by mohli za to, že tu sedia, za to, čo tu predvádzajú, tie peniaze do Národnej rady nosiť, naopak. Takže ja sa veľmi teším na ďalšie plodné hodiny a dni strávené v tomto parlamente. Ďakujem.
26. schôdza NR SR - 3.deň - B. popoludní
Dátum: 2011-12-01
Poslanec: Gibalová, Monika (KDH)
Druh vystúpenia: Vystúpenie v rozprave

96. Ďakujem pekne. Konštatujem, že v rozprave k tomuto návrhu vystúpili poslanci Blahová, Ondruš, Tomanová a Blanár. Na základe procedurálneho návrhu budeme hlasovať osobitne o každom bode uvedenom v spoločnej správe. Prosím, pán predsedajúci, dajte hlasovať o návrhu 1 zo spoločnej správy so stanoviskom gestorského výboru schváliť. Upozorňujem však, že bol podaný lepší návrh v rozprave.
28. schôdza NR SR - 1.deň - B. popoludní
Dátum: 2012-01-31
Poslanec: Hladký, Pavol (SaS)
Druh vystúpenia: Vystúpenie v rozprave

158. Ďakujem za slovo, pán predseda. V rozprave vystúpil pán Poliaček, pán poslanec Poliačik, pán poslanec Kubovič, ktorý predložil jeden doplňjúci návrh a pani poslankyňa Rosová, ktorá predložila dva pozmeňujúce návrhy. Najskôr, pán predseda, prosím, dajte hlasovať o skrátení lehoty podľa § 83 ods. 4 rokovacieho poriadku.
26. schôdza NR SR - 4.deň - A. dopoludnia
Dátum: 2011-12-02
Poslanec: Hladký, Pavol (SaS)
Druh vystúpenia: Vystúpenie v rozprave

85. Vážený pán minister, vážený pán predsedajúci, kolegyne, kolegovia, ja nebudem dlho rozprávať, iba pár myšlienok k predkladanému materiálu. Je symbolické, že v tomto období, kedy vrcholí hračkárska sezóna, prichádzame s návrhom, s vládnym návrhom zákona. Ja by som, ak by som ho mohol zhrnúť jedným slovom, mohol by som povedať konečne. Konečne je tu materiál, ktorý jasne a transparentne popisuje pravidlá; pravidlá pre výrobu, obchod, spotrebu aj kontrolu. A konečne je tu jeden ucelený dokument, ktorý je v prvom rade určený pre spotrebiteľa a v druhom rade, samozrejme, aj pre tých, ktorí hračky vyrábajú, ktorí s nimi obchodujú a ktorí, vlastne ďalší segment je tí, ktorí majú tento segment trhu kontrolovať. Takže ja z môjho pohľadu človeka, ktorý v tomto segmente dlhé roky pracoval, chcem vyjadriť podporu tomuto vládnemu návrhu zákona a požiadať všetkých takisto o podporu. Ďakujem pekne.
26. schôdza NR SR - 2.deň - A. dopoludnia
Dátum: 2011-11-30
Poslanec: Hladký, Pavol (SaS)
Druh vystúpenia: Vystúpenie s faktickou poznámkou

50. Ďakujem za slovo, pán predsedajúci. No ja by som svojou faktickou poznámkou chcel podporiť prijatie tohto vládneho návrhu zákona. Chcel by som pripomenúť v krátkosti, že hlavným impulzom na jeho vypracovanie boli podnety občanov, samotných občanov obcí a vyšších územných celkov na to, aby sa zmenila situácia, aká je v súvislosti s vojenskými obvodmi. Čiže tu nejde o nejaké súkromné záujmy niekoho, ide tu o záujmy skutočne našich občanov, aby mohli využívať vojenské obvody v čase, kedy nebudú využívané ozbrojenými silami na napríklad na rekreáciu, turistiku alebo šport. Ďakujem.
24. schôdza NR SR - 5.deň - B. popoludní
Dátum: 2011-10-20
Poslanec: Golian, Ján (SDKÚ – DS)
Druh vystúpenia: Vystúpenie

128. Ďakujem za slovo. Pán predseda, vážený pán minister, vážené kolegyne, kolegovia, chcel by som niekoľko slov povedať, ktoré budú mať možno nejaký význam aj k správe o poľnohospodárstve. Tieto správy sa permanentne na pôde Národnej rady prerokovávajú roky rokúce. Sú určené širokej verejnosti a sú určené vláde a sú určené zákonodarcom, aby vedeli nejakým spôsobom ovplyvniť politiku v tomto rezorte. Tie správy sú veľmi výrečné. Majú naozaj vysokú hodnotu, ale málokto sa im venuje. Ich dosah na spoločnosť je však podľa môjho názoru pomerne veľký a je škodou, že naozaj takýmto správam v Národnej rade venuje pozornosť len niekoľko poslancov. Ja som už na výbore diskutoval o tejto tematike. Ak sa majú tie správy Zelené predkladať len preto, aby sme splnili niečo, a majú vyslovene formálny charakter, nemá to význam. Ja si však myslím, že význam by to mať malo, pretože to má veľký dopad najmä na rozvoj vidieka. K tej správe o lesníctve poviem len niekoľko údajov, aby tí, ktorých to zaujíma, vedeli, o čo kráča. Keď zoberieme hospodárenie štátneho podniku Lesy Slovenskej republiky a porovnávame ho s hospodárením neštátnych vlastníkov lesov, tak zistíme, že rozdiel v hospodárení je zhruba šesťnásobne vyšší v prospech neštátnych vlastníkov lesov. Keď to porovnáme s hospodárením štátneho podniku Lesy Českej republiky, ktoré, ktoré napríklad v roku 2010 vyťažili okolo 7 mil. kubíkov hmoty, naše štátne lesy vyťažili okolo 6 mil. kubíkov hmoty, i keď tá štruktúra nie je totožná, samozrejme, pretože české lesy majú viac monokultúr smrekových, tak sa tam dosiahol hospodársky výsledok v Českej republike pred zdanením okolo 3,8 mld. českých korún, dosiahli zisk a po zdanení 2,55 mld. českých korún. Po rokoch predchádzajúcej vlády, keď tie výsledky boli omnoho nižšie, sa v tomto roku v slovenských lesoch dosiahol výrazne lepší hospodársky výsledok, dosiahol sa 1 milión 600 tis. eur približne. To rádove predstavuje niekoľkonásobne nižšiu sumu ako dosiahli Lesy Českej republiky. A práve v tom je význam, že v Českej republike, ale aj v Poľsku, v Rakúsku, v Nemecku sa venuje oveľa širší priestor tejto tematike, a aj štátne orgány jej venujú, tejto činnosti, oveľa väčšiu pozornosť. Ja by som preto navrhoval, aby do budúcnosti, keď tu už bude nový parlament, nová vláda, sa tejto tematike venovala primeraná pozornosť, lebo ak sa bude venovať taká pozornosť, ako to bolo za posledné roky, tak navrhujem, aby sa tieto správy vôbec nepredkladali do parlamentu. Ďakujem.